b'\n_START_ARTICLE_\nSeisab \xc3\xbcksi m\xc3\xa4e peal\n_START_PARAGRAPH_\n"Seisab \xc3\xbcksi m\xc3\xa4e peal" on Eesti kirjaniku Maimu Bergi romaan, mis kirjeldab stseene esimese eesti kirjaniku Kristjan Jaak Petersoni elust. Ajaloolise aine varal k\xc3\xa4sitleb Berg eesti rahvusliku identiteedi probleeme. Teos ilmus 1988. aastal samade kaante vahel teise ajaloolise romaaniga "Kirjutajad" (raamatus on avaldamisaastaks kirjutatud 1987), 2. tr\xc3\xbckk ilmus 1998._NEWLINE_S\xc3\xbcndmustikku kirjeldab autor Petersoni sisemonoloogi kaudu, mist\xc3\xb5ttu lugeja n\xc3\xa4eb kogu tema ajastut peategelase vaatenurgast. Kriitik Rein Veidemann on nimetanud sellist l\xc3\xa4henemist autops\xc3\xbchhograafiliseks. Berg t\xc3\xa4iendab teadaolevaid ajaloolisi fakte fantaasiaga ning \xc3\xb5igustab seda eess\xc3\xb5naski; faktitruuduse seisukohalt kritiseeris romaani ka Malle Salupere. Veidemanni hinnangul v\xc3\xb5imaldab s\xc3\xa4herdust kriitikat asjaolu, et tekst pole Petersoni-t\xc3\xb5lgenduse fiktiivsuse r\xc3\xb5hutamisele vaatamata liialt fiktsionaalne, et faktide paikapidavuse vaidlustamine m\xc3\xb5ttetuks muutuks.'